Uznesenie Európskeho parlamentu o ochrane európskeho prírodného, architektonického a kultúrneho dedičstva vo vidieckych a ostrovných regiónoch (2006/2050(INI))



Úradný vestník 305 E , 14/12/2006 S. 0254 - 0258



P6_TA(2006)0355 Európske prírodné, architektonické a kultúrne dedičstvo vo vidieckych a ostrovných regiónoch Uznesenie Európskeho parlamentu o ochrane európskeho prírodného, architektonického a kultúrneho dedičstva vo vidieckych a ostrovných regiónoch (2006/2050(INI)) Európsky parlament - so zreteľom na článok 151 Zmluvy o ES, - so zreteľom na Dohovor UNESCO o ochrane svetového kultúrneho a prírodného dedičstva zo 16. novembra 1972, - so zreteľom na Dohovor Rady Európy o ochrane architektonického dedičstva Európy (Granada) z 3. októbra 1985, - so zreteľom na Dohovor Rady Európy o ochrane archeologického dedičstva (Valetta) zo 16. januára 1992, - so zreteľom na Európsky dohovor o krajine, ktorý prijala Rada Európy 20. októbra 2000 (Florencia), - so zreteľom na Rámcový dohovor Rady Európy o hodnote kultúrneho dedičstva pre spoločnosť z 27. októbra 2005 (Faro), - so zreteľom na svoje uznesenie z 13. mája 1974 o ochrane európskeho kultúrneho dedičstva [1], uznesenie zo 14. septembra 1982 o ochrane európskeho architektonického a archeologického dedičstva [2], uznesenie z 28. októbra 1988 o zachovaní architektonického a archeologického dedičstva Spoločenstva [3], uznesenie z 12. februára 1993 o udržiavaní architektonického dedičstva a ochrane kultúrneho bohatstva [4] a uznesenie zo 16. januára 2001 o uplatňovaní Dohovoru o ochrane svetového kultúrneho a prírodného dedičstva v členských štátoch Európskej únie [5], - so zreteľom na rozhodnutie Európskeho parlamentu a Rady 508/2000/ES zo 14. februára 2000, ktoré zavádza program Kultúra 2000 [6], - so zreteľom na stanovisko Európskeho parlamentu z 25. októbra 2005 v prvom čítaní na účely prijatia rozhodnutia Európskeho parlamentu a Rady č. .../2006/ES, ktorým sa ustanovuje program Kultúra 2007 (2007 - 2013) [7], - so zreteľom na článok 45 rokovacieho poriadku, - so zreteľom na správu Výboru pre kultúru a vzdelávanie (A6-0260/2006), A. keďže kultúrne dedičstvo je významným prvkom identity a historického vývoja národov Európy, B. keďže kultúrne dedičstvo zahŕňa materiálne i abstraktné hodnoty, ktoré sa neustále obohacujú o kultúrne a tvorivé príspevky každej nasledujúcej generácie, C. keďže kultúrne dedičstvo zahŕňa architektonické i prírodné dedičstvo poznačené spôsobom života človeka žijúceho v danom čase a priestore, D. keďže Európska únia sa venuje úlohe podporovať a zachovávať kultúrnu rozmanitosť a kvalitu života a chrániť životné prostredie, E. keďže zachovanie početných prvkov kultúrneho dedičstva je základom ďalšieho spoločenského a ekonomického rozvoja, pretože tým zvyšuje ochranu životného prostredia, pracovné príležitosti i európsku integráciu, F. keďže kultúrne dedičstvo je mimoriadne dôležité vo vidieckych oblastiach, ktoré síce tvoria až 90 % územia Európy, ale pociťujú dôsledky odchodu ľudí, klesajúceho počtu obyvateľstva a hospodárskej stagnácie, G. keďže ostrovom Európy, najmä tým menším, sa zväčša podarilo zachovať pôvodné prostredie nezmenené a ich významné kultúrne dedičstvo si vyžaduje vhodnú pomoc, ochranu a podporu, H. keďže je dôležité zachovať a rozvíjať nielen pamätihodnosti, ale i ďalšie súčasti kultúrnej tvorby, ktoré formujú a umožňujú vhodné životné podmienky dnešných obyvateľov EÚ, I. keďže európske kultúrne dedičstvo vo svojej celistvosti, nezávisle od jeho európskeho, národného či miestneho rozmeru, je pre obyvateľov Európy hodnotou základného významu, 1. vyzýva Radu, aby explicitne uznala prínos kultúrneho dedičstva k európskej integrácii z hľadiska európskej identity a občianstva, trvalo udržateľného hospodárskeho a spoločenského rozvoja, medzikultúrnych výmen a kultúrnej rozmanitosti; 2. vyzýva Komisiu, aby pri príprave svojich legislatívnych návrhov účinne vykonávala horizontálnu klauzulu článku 151 ods. 4 Zmluvy o ES v súvislosti s kultúrou a dôkladne zvážila vplyv navrhovanej legislatívy na kultúru a kultúrne dedičstvo, a aby tým zabezpečila, že opatrenia na ich podporu budú súčasťou každej politiky EÚ; 3. domnieva sa, že kultúrne dedičstvo je nutné považovať za nedeliteľný celok, ktorý si vyžaduje prijatie spoločných ochranných opatrení; 4. zdôrazňuje, že trvalo udržateľný rozvoj predpokladá integrovaný prístup ku kultúrnemu, prírodnému a architektonickému prostrediu v mestských i vidieckych oblastiach, pričom žiada, aby sa európskemu kultúrnemu dedičstvu vo vidieckych oblastiach venovala osobitná pozornosť; 5. takisto zdôrazňuje, že osobitná pozornosť by sa mala venovať ochrane a podpore prírodného a architektonického dedičstva ostrovných oblastí Európy; 6. domnieva sa, že opatrenia vo vidieckych a ostrovných oblastiach musia zohľadniť tieto zásady: - udržateľnú rovnováhu medzi obyvateľstvom a životným prostredím, - integrovaný prístup k tradične poľnohospodárskym oblastiam, - zapojenie miestnych obyvateľov do navrhovania a vykonávanie politík a zosúladenie ich názorov a rozhodnutí ústredných orgánov; - neustály dialóg so spoločenskými, súkromnými a dobrovoľnými organizáciami, ktoré sa aktívne angažujú v oblasti kultúrneho dedičstva; 7. naliehavo žiada EÚ, členské štáty, miestnu samosprávu a kultúrne mimovládne organizácie, aby prijali opatrenia na ochranu a rehabilitáciu kultúrneho dedičstva Európy, najmä malých tradičných komunít a zvyšovali povedomie verejnosti o jeho dôležitosti; 8. domnieva sa, že medzi faktory, ktoré treba brať do úvahy pri rozvoji tohto konkrétneho odvetvia s osobitným ohľadom na zásadu subsidiarity, musia patriť: - systematický prieskum vidieckeho dedičstva, - vytvorenie legislatívneho rámca, ktorý zaručí jeho ochranu, pričom zahrnie stimuly na zachovanie tradičných budov a komunít a opatrenia, ktoré zaručia, že nové stavebné činnosti budú kompatibilné s v blízkosti sa nachádzajúcimi historickými budovami a s miestnou architektúrou, - finančnú pomoc na obnovu miestnych pamiatok a udržanie tradičných poľnohospodárskych metód, - komplexnú obnovu tradičných lokalít a tradičných foriem architektúry vrátane vhodného použitia moderných materiálov a zabudovania moderného príslušenstva do tradičných stavieb tak, aby sa nenarušil ich charakter, - zachovanie miestneho know-how a tradičných profesií; 9. vyzýva členské štáty a regionálne a miestne úrady, aby poskytli tam, kde je to potrebné, stimuly na zbúranie alebo úpravu budov, ktoré nie sú v súlade s osobitným architektonickým rázom komunity alebo lokality, v ktorej sa nachádzajú, a narúšajú ho, alebo nie sú v súlade s prirodzeným prostredím a okolitými budovami; 10. vyzýva členské štáty, aby v spolupráci s Komisiou podporovali ochranu a zachovanie svojho kultúrneho dedičstva prostredníctvom štrukturálnych fondov a existujúcich iniciatív LEADER +, URBAN II a INTERREG III, ktoré budú v nastávajúcom finančnom období (2007 - 2013) začlenené do nových finančných nástrojov politiky súdržnosti a spoločnej poľnohospodárskej politiky; 11. vyzýva členské štáty, aby v snahe chrániť a zlepšiť prírodné a kultúrne prostredie príslušných lokalít pamätali na to, že stratégia finančných stimulov musí zahŕňať koordináciu medzi centrálnymi a miestnymi úradmi a inými miestnymi subjektmi a inštitúciami (nezabúdajúc pritom, že mnohé z registrovaných pamiatok sú náboženského charakteru); 12. myslí si, že európske prírodné, architektonické a kultúrne dedičstvo by sa mohlo intenzívne využívať pri rozvoji vidieckych a ostrovných regiónov pomocou alternatívnych foriem turizmu, ako je kultúrny, ekologický, námorný turizmus a pešia turistika; zdôrazňuje potrebu podporovať opatrenia, ktoré umožňujú všetkým európskym občanom ťažiť z výhod alternatívneho turizmu; 13. vyzýva členské štáty, aby podporovali rozvoj udržateľného alternatívneho cestovného ruchu - pričom by mali prednostne podporovať malé tradičné komunity pomocou finančných nástrojov Spoločenstva, ako sú Európsky fond regionálneho rozvoja, Európsky poľnohospodársky fond pre rozvoj vidieka, Európsky fond pre rybné hospodárstvo a pod.; 14. vyzýva Komisiu, aby v rámci existujúcich programov Spoločenstva, ako je napríklad rámcový program pre konkurencieschopnosť a inováciu, presadzovala opatrenia na podporu remesiel, aplikovaného umenia a odborných činností, najmä tých, ktorým hrozí, že zaniknú, a ktoré sú potrebné na náležitú obnovu a zachovanie architektonického dedičstva; 15. vyzýva Komisiu a členské štáty, aby podporovali prípravu odborníkov špecializovaných na využívanie a manažment priestoru, na architektúru, reštauráciu a opravu budov a príbuzné činnosti, aby zachovali osobitosti kultúrneho dedičstva a zároveň ho prispôsobili súčasným potrebám; žiada aj opatrenia na zlepšenie odbornej prípravy remeselníkov a dodávateľov tradičných materiálov a na výber metód, ktoré zabezpečia ich stále využitie; 16. vyzýva Komisiu, aby v rámci siedmeho rámcového programu pre výskum, technický rozvoj a demonštračné činnosti (2007 - 2013) podporovala úsilie zamerané na tvorbu nových nástrojov, techník a metód na zachovanie kultúrneho dedičstva; 17. vyzýva Komisiu a členské štáty, aby neposkytli finančné prostriedky Spoločenstva na projekty, ktoré budú mať preukázateľne za následok zničenie cenných súčastí nášho kultúrneho dedičstva; 18. vyzýva Komisiu, aby v rámci existujúcich programov Spoločenstva prijala opatrenia na lepšiu dostupnosť a podporu malých podnikov, tradičných remesiel a živností, miestnych tradícií a zvykov, aby prostredníctvom rozsiahlej kampane podporila dediny a komunity v rámci členských štátov, a tak rozhodnou mierou prispela k rozvoju miestneho hospodárstva a zabránila vyľudňovaniu vidieka; 19. vyzýva Komisiu, aby podporovala zdieľanie a výmenu skúseností v tejto oblasti prostredníctvom medzinárodných konferencií a stretnutí; 20. vyzýva Komisiu, aby predovšetkým v rámci programu Kultúra (2007 - 2013) poskytla partnerským sieťam v rôznych členských štátoch príležitosť uskutočňovať viacročné projekty na podporu dobre udržiavaných tradičných komunít s počtom obyvateľov napríklad do 1000; 21. domnieva sa, že takéto opatrenia umožnia zorganizovať kultúrne aktivity, ktorých zámerom bude rozvíjať kultúrne dedičstvo týchto komunít s dlhodobejším cieľom posilnenia spolupráce medzi tradičnými komunitami v Európe a umožniť im rozvíjať špecificky miestnu kultúru zároveň s jej európskou dimenziou; 22. vyjadruje želanie, aby sa v budúcnosti vyvinuli akcie v prospech malých, tradičných komunít, podobne ako je to v prípade tzv. hlavných miest kultúry; 23. domnieva sa, že cena Európskej únie za kultúrne dedičstvo, ktorú udeľuje organizácia Europa Nostra, je hodnotnou iniciatívou, v ktorej by sa malo v budúcnosti pokračovať; domnieva sa, že v tejto súvislosti a v širšom kontexte by sa mala zaviesť nová kategória ocenení za najlepšiu celkovú obnovu tradičnej komunity na povzbudenie tých komunít, ktorým sa podarilo zachovať celé pôvodné prostredie alebo jeho časť, aby sa ich snahy v tomto smere zintenzívnili; 24. víta nedávny návrh podaný v Rade na zostavenie zoznamu európskeho dedičstva a vyzýva Komisiu, aby ho podporila; domnieva sa, že v tejto súvislosti by sa mal klásť osobitný dôraz na miestne kultúrne dedičstvo vidieckych a ostrovných oblastí, pričom treba prihliadať aj na nehmotnú stránku kultúrneho dedičstva; domnieva sa, že je potrebné pozvať aj kandidátske krajiny, aby sa zapojili do tejto iniciatívy; 25. vyzýva Radu a Komisiu na podporu Európskeho roku kultúrneho dedičstva, aby si európska verejnosť lepšie uvedomila význam prijatia opatrení na rozvoj jej kultúrneho dedičstva; 26. vyzýva Komisiu a členské štáty, aby spolupracovali s Radou Európy pri ďalšej podpore tradičných komunít a architektonického dedičstva vo vidieckych a ostrovných oblastiach v rámci iniciatívy Európske dni kultúrneho dedičstva, aby si európska verejnosť lepšie uvedomila hodnotu miestnych architektonických pamiatok; 27. vyzýva Radu, Komisiu a členské štáty, aby brali do úvahy viaceré dohody Rady Európy a UNESCO o ochrane prírodného, architektonického a kultúrneho dedičstva Európy a aby posilňovali spoluprácu s týmito organizáciami v súlade s článkom 151 ods. 3 Zmluvy o ES; 28. poveruje svojho predsedu, aby toto uznesenie postúpil Rade, Komisii, vládam a parlamentom členských štátov a Rade Európy. [1] Ú. v. ES C 62, 30.5.1974, s. 5. [2] Ú. v. ES C 267, 11.10.1982, s. 25. [3] Ú. v. ES C 309, 5.12.1988, s. 423. [4] Ú. v. ES C 72, 15.3.1993, s. 160. [5] Ú. v. ES C 262, 18.9.2001, s. 48. [6] Ú. v. ES L 63, 10.3.2000, s. 1. [7] Prijaté texty, P6_TA(2005)0397. --------------------------------------------------